नई दिल्ली। पिछले नौ साल में प्रधानमंत्री मनमोहन सिंह के विदेश की हवाई यात्राओं पर 642 करोड़ रुपए से ज्यादा खर्च हुए हैं। सूचना का अधिकार कानून के तहत प्रधानमंत्री कार्यालय ने इस जानकारी का खुलासा किया है।
प्रधानमंत्री कार्यालय के मुताबिक, मनमोहन सिंह वर्ष 2004 में प्रधानमंत्री बने थे। तब से उन्होंने अब तक 67 विदेश दौरे किए हैं। इनमें से 62 दौरों पर उनकी हवाई यात्रा पर 642.45 करोड़ रुपए खर्च हुए हैं। शेष पांच यात्राओं के बिल नहीं हैं। केंद्रीय सूचना आयोग ने अपने हाल के आदेश में कैबिनेट सेक्रेटेरिएट से व्यापक जनहित में वीवीआईपी और मंत्रियों की यात्रा पर हुए खर्च को सार्वजनिक करने को कहा था। मुख्य सूचना आयुक्त सत्यानंद मिश्रा ने आदेश में कहा था कि राष्ट्रपति, उपराष्ट्रपति और प्रधानमंत्री जैसे वीवीआईपी की यात्राओं में व्यापक जनहित जुड़ा होता है।
सात दिन में खर्च हुए थे 26.94 करोड़
मनमोहन सिंह पिछले साल जी-20 शिखर सम्मेलन के लिए मैक्सिको और रियो प्लस-20 शिखर सम्मेलन के लिए ब्राजील गए थे। इस सात दिवसीय दौरे पर सबसे ज्यादा 26.94 करोड़ रुपए खर्च हुए थे। 2010 में वे परमाणु सुरक्षा सम्मेलन, ब्रिक सम्मेलन और आईबीएसए सम्मेलन में भाग लेने अमेरिका और ब्राजील गए थे। इस पर 22.70 करोड़ रुपए खर्च हुए थे।
वाजपेयी के इलाज का खर्च सार्वजनिक करने का आदेश
केंद्रीय सूचना आयोग (सीआईसी) ने स्वास्थ्य मंत्रालय से 15 दिन में पूर्व प्रधानमंत्री अटल बिहारी वाजपेयी के इलाज पर हुए खर्च को सार्वजनिक करने के निर्देश दिए हैं। एक आरटीआई आवेदक की याचिका पर आयोग ने आदेश दिया। आवेदक ने बीमार चल रहे 88 वर्षीय वाजपेयी के इलाज पर हो रहे खर्च का ब्योरा मांगा था। मुख्य सूचना आयुक्त सत्यानंद मिश्रा ने कहा कि यह बात आश्चर्यचकित करती है कि मंत्रालय सूचना देने के बजाय आवेदन को एक शाखा से दूसरी में भेज रहा है। यह पता लगाया जाए कि सूचना कहां उपलब्ध है। इसे मुरादाबाद के आरटीआई आवेदक को दी जाए। उसने ही पीएमओ से यह जानकारी मांगी थी। आवेदन को बार-बार विभिन्न विभागों को भेजा जा रहा था। इस वजह से आवेदक ने सूचना पाने के लिए आयोग का दरवाजा खटखटाया। वाजपेयी 1996 में 13 दिनों के लिए, 1998-99 में 13 महीने के लिए और 1999 से 2004 तक तीन बार प्रधानमंत्री रहे। उनका कई बार इलाज हुआ, जिसमें घुटने का ऑपरेशन भी शामिल है।
hin_Deva hin_Deva hin_Deva hin_Deva hin_Deva hin_Deva